[pic] | KOMMISSIONEN FOR DE EUROPÆISKE FÆLLESSKABER |

Bruxelles, den 26.11.2008

KOM(2008) 828 endelig

2005/0237 (COD)

UDTALELSE FRA KOMMISSIONEN i henhold til EF-traktatens artikel 251, stk. 2, tredje afsnit, litra c), om Europa-Parlamentets ændringsforslag til Rådets fælles holdning til forslaget til

EUROPA-PARLAMENTETS OG RÅDETS DIREKTIV om fælles regler og standarder for organisationer, der udfører inspektion og syn af skibe, og for søfartsmyndighedernes aktiviteter i forbindelse dermed

OM ÆNDRING AF KOMMISSIONENS FORSLAG i henhold til EF-traktatens artikel 250, stk. 2

2005/0237 (COD)

UDTALELSE FRA KOMMISSIONEN i henhold til EF-traktatens artikel 251, stk. 2, tredje afsnit, litra c), om Europa-Parlamentets ændringsforslag til Rådets fælles holdning til forslaget til

EUROPA-PARLAMENTETS OG RÅDETS DIREKTIV om fælles regler og standarder for organisationer, der udfører inspektion og syn af skibe, og for søfartsmyndighedernes aktiviteter i forbindelse dermed

(EØS-relevant tekst)

1. Indledning

Ifølge EF-traktatens artikel 251, stk. 2, tredje afsnit, litra c), skal Kommissionen afgive udtalelse om de ændringer, som Europa-Parlamentet foreslår ved andenbehandlingen. Kommissionen forelægger hermed sin udtalelse om Parlamentets foreslåede 34 ændringer.

2. Baggrund

Fremsendelse af forslaget til Europa-Parlamentet og Rådet (dokument KOM(2005) 587 endelig – 2005/0237COD): | 30. januar 2006 |

Udtalelse afgivet af Det Europæiske Økonomiske og Sociale Udvalg: | 13. september 2006 |

Udtalelse afgivet af Regionsudvalget: | 15. juni 2006 |

Europa-Parlamentets udtalelse afgivet under førstebehandling: | 25. april 2007 |

Fælles holdning vedtaget: | 6. juni 2008 |

Udtalelse afgivet under Europa-Parlamentets andenbehandling: | 24. september 2008 |

3. Formålet med forslaget

Forslaget har til formål at forbedre de gældende bestemmelser, som blev indført ved direktiv 94/57/EF (EFT L 319 af 12.12.1994, s. 20), om Fællesskabets anerkendelse af organisationer, der af medlemsstaterne får til opgave at udføre inspektion af skibe og certificere deres sikkerhed i henhold til internationale konventioner (klassifikationsselskaber). Denne fjerde ændring sker i form af en omarbejdelse af direktivet.

Det omarbejdede forslag sigter navnlig mod, at:

1) styrke systemerne til kontrol af anerkendte organisationer ved at oprette et organ, som skal certificere deres fælles, men indbyrdes uafhængige kvalitetsstyringssystemer

2) forene de to sider af det nuværende todelte system med almindelig og begrænset anerkendelse: anerkendelsen tildeles fremover udelukkende på grundlag af de berørte organers servicekvalitet og resultater, og der tages ikke længere hensyn til deres størrelse

3) forenkle og omstrukturere kriterierne for fællesskabsanerkendelse og gøre dem strengere

4) omstrukturere sanktionssystemet, som i øjeblikket kun omfatter suspension eller tilbagekaldelse af anerkendelsen. Forslaget sigter mod at indføre en ordning med graduerede og mere effektive finansielle sanktioner, samtidig med at muligheden for at tilbagekalde anerkendelsen i de alvorligste tilfælde bevares

5) indføre gensidig anerkendelse af deres respektive klassecertifikater mellem anerkendte organisationer (overensstemmelseserklæringer i henhold til de pågældende organisationers egne tekniske forskrifter), navnlig for skibsudstyr, når disse udstedes på grundlag af ækvivalente tekniske standarder

6) præcisere anvendelsesområdet for visse bestemmelser i direktivet og gøre det lettere at anvende dem.

4. Kommissionens udtalelse om Europa-Parlamentets ændringsforslag

4.1. Ændringsforslag, som Kommissionen accepterer

Kommissionen kan fuldt ud acceptere ændringsforslag 1, 14 til 17, 19 til 24, 33 og 34.

Ændringsforslag, som Kommissionen delvis accepterer

- Kommissionen kan acceptere del a) af ændringsforslag 8, men ikke del b), som gentager Parlamentets udtalelse ved førstebehandlingen, idet Kommissionen mener, at den fælles holdning er en mere passende tekst af de årsager, som er anført i dens udtalelse af 11. juni 2008[1].

Ændringsforslag, som Kommissionen accepterer i princippet:

- Kommissionen kan acceptere ændringsforslag 10, 11 og 12 i princippet, idet de inkorporerer elementer fra dens forslag til et direktiv om overholdelse af flagstatens forpligtelser; definitionerne, som indføres i forbindelse med disse ændringsforslag, bør dog kun gælde for de bestemmelser, der vedrører flagstatens forpligtelser.

Kommissionen bemærker, at Rådet nåede til politisk enighed om dens forslag til et direktiv om flagstatens forpligtelser. Denne politiske enighed vedrører substansen i ændringsforslag 1, 10 til 12, 14 til 17, 19 til 24 og 33 og gør dermed disse ændringsforslag overflødige i forbindelse med forligsproceduren.

4.2. Ændringsforslag, som afvises af Kommissionen

- Kommissionen afviser ændringsforslag 2 til 7, 9, 13, 18 og 25 til 32, som gentager Parlamentets udtalelse ved førstebehandlingen, idet Kommissionen mener, at den fælles holdning er en mere passende tekst af de årsager, som er anført i dens udtalelse af 11. juni 2008.

5. Konklusion

I henhold til EF-traktatens artikel 250, stk. 2, ændrer Kommissionen sit forslag som ovenfor angivet.

[1] KOM(2008) 370 endelig.